Covid-19: Só lyk die regering se inentingstelselDie elektroniese stelsel sal die regering help om die entstowwe te monitor (Foto: Brett Sayles/Pexels via ANA) Die regering is besig om ’n elektroniese stelsel te ontwikkel om te help met die bestuur van die Covid-19-entstof. Volgens Anban Pillay, die adjunk-direkteur-generaal van die departement van gesondheid, sal hierdie stelsel die regering help om die doeltreffendheid van die entstof, die opname en verspreiding daarvan en die beplanning en veiligheidsmonitering daarby betrokke, te bestuur. Die DA het Maandag aangekondig hulle oorweeg regsaksie weens die regering se gebrekkige inligting oor hoe presies entstowwe verkry, geberg en versprei sal word. Pillay, ’n lid van die Suid-Afrikaanse Covid-19- ministeriële advieskomitee oor entstowwe, het gesê dat die stelsel vroeg in Februarie saam met die entstof uitgerol sal word. “Die stelsel sal inligting van die pasiënt insamel, soos demografie, die entstof wat toegedien is, die aantal dosisse wat geneem is, waar die pasiënt ingeënt is en ŉ rekord van die inenting wat aan individue uitgereik is,” sê Pillay. Die entstowwe sal ook nagespoor word met behulp van strepieskodeskandering. Wanneer entstowwe klaar toegedien is, sal die houers veilig vernietig word. “Namate entstowwe kommersiële markte reg oor die wêreld begin tref, ontstaan daar ook ’n swart mark. Daarom het die departement van gesondheid gesê dat hulle die entstowwe op ’n ‘sentrale plek’ gaan stoor om diefstal te voorkom. “Hierdie besluit volg nadat die departement deur ander lande gewaarsku is, aangesien entstowwe ’n baie gesogte produk is.” Vroeër vanjaar het dr. Zweli Mkhize, minister van gesondheid, gesê dat Suid-Afrika 1,5 miljoen dosisse van die Covid-19-entstof van die wêreld se grootste entstofvervaardiger, die Serum Institute of India (SII), ontvang het. Die departement beplan om in die volgende 12 maande ongeveer 67% van die bevolking in te ent. Die aantal positiewe Covid-19-gevalle in die land staan tans op 1 356 716, met ’n kumulatiewe dodetal van 38 288. Die aantal nuwe gevalle daagliks begin geleidelik daal. Suid-Afrika het teen Dinsdagaand 9 780 nuwe gevalle van Covid-19 bevestig.